કોંગ્રેસમાં ટિકિટવાંછુઓના ‘બાયોડેટા’નો પ્રવાહ ચાલુ થઈ ગયો છે. પ્રદેશ હાઈકમાન્ડે ‘દેખાવ પૂરતી’ ૪૮ વોર્ડની ચૂંટણી સમિતિની જાહેરાત કરી છે, પરંતુ ટિકિટોની વહેંચણીમાં વર્ષ ૧૯૯૫થી વર્ષ ૨૦૦૦ના કોંગ્રેસના શાસનકાળના મેયર હિંમતસિંહ પટેલ અને સ્ટેન્ડિંગ ચેરમેન બદરુદ્દીન શેખની ‘જોડી’નું વર્ચસ્વ રહેશે. દાણીલીમડાના ધારાસભ્ય શૈલેશ પરમાર પણ આ ગ્રૂપના હોઈ તેમનું ‘વજન’ પડશે. જ્યારે દરિયાપુરના ધારાસભ્ય ગ્યાસુદ્દીન શેખને અગાઉના ‘બાગી તેવર’ નડશે. જોકે શહેર પ્રભારી સિદ્ધાર્થ પટેલ જૂથવાદને બદલે ‘યોગ્ય’ ઉમેદવારોને પ્રાથમિકતા આપતા હોઈ કોંગ્રેસ પહેલી વખત ‘કાંટે કી ટક્કર’ આપવા જશે. એટલા જ માટે અપશુકનિયાળ લેખાતા પાલડીના રાજીવ ગાંધી ભવન પ્રદેશ કાર્યાલયને ખસેડીને ગુરુકુળ લઈ જવાનો નિર્ણય લેવાયો છે. બીજી તરફ ભાજપ સાવધાનીપૂર્વક આગળ વધી રહ્યું છે. પાટીદારો મહદંશે ભાજપના ટેકેદાર હોઈ પ્રદેશ હાઈકમાન્ડે ‘ડેમેજ કંટ્રોલ’ની કામગીરી ગુપ્ત રાહે હાથ ધરી છે. આની સાથે સાથે ટિકિટવાંછુઓની રજૂઆત સાંભળવા માટે નિરીક્ષકોની બાર ટીમનું ગઠન કરાયું છે. એક ટીમમાં ત્રણ અગ્રણીઓનો સમાવેશ કરાયો છે. આ બાર ટીમ દ્વારા શહેરમાં ૪૮ વોર્ડ માટે વોર્ડદીઠ આઠથી દસ ઉમેદવારની પેનલ તૈયાર કરીને પ્રદેશ પાર્લામેન્ટરી બોર્ડ સમક્ષ મુકાશે. પાર્લામેન્ટરી બોર્ડની બેઠક આગામી તા.૧૨ સપ્ટેમ્બર પછી મળશે.